tttarun/llama2_hindi huggingface dataset:
भारतीय विश्वविद्यालय अधिनियम 1904 राष्ट्रीय शिक्षा को पीछे की ओर ले जाने वाला अधिनियम था। इस कथन का परीक्षण करें।
उत्तर :
उत्तर की रूपरेखा-
1904 में विश्वविद्यलयों में शिक्षा की स्थिति पर संक्षिप्त टिप्पणी करें।
टॉमस रैले आयोग की सिफारिशों का उल्लेख करें।
निष्कर्ष 
20वीं सदी की शुरुआत में देश राजनीतिक रूप से अस्थिर था। इस दौरान सरकार को लग रहा था कि भारतीय शिक्षा का स्तर ठीक नहीं है तथा शिक्षण संस्थान क्रांतिकारियों के पोषण के केंद्र बन गए हैं। स्वयं राष्ट्रवादियों को भी लग रहा था कि शिक्षा के स्तर में गिरावट आ रही है।  उन्होंने शिक्षा को लेकर सरकार पर आरोप लगाया कि सरकार भारतीय शिक्षा प्रणाली में व्याप्त कमियों को दूर करने का कोई प्रयास नहीं कर रही है।
सन् 1902 में सर टॉमस रैले की अध्यक्षता में एक आयोग का गठन किया गया। इस आयोग का उद्देश्य विश्वविद्यालयों की स्थिति का आंकलन करके उनकी कार्यक्षमता को बढ़ाने के लिये सुझाव देना था। इस आयोग की अनुशंसाओं पर आधारित भारतीय विश्वविद्यालय अधिनियम, 1904 पारित किया गया। इस अधिनियम की प्रमुख सिफारिशें निम्नलिखित थीं-
विश्वविद्यालयों में अध्येताओं (fellow) की संख्या में कमी की जानी चाहिये तथा इनका मनोनयन सरकार द्वारा किया जाना चाहिये।
विश्वविद्यालय की सीनेट द्वारा पास किये गए प्रस्तावों पर वीटो का अधिकार दिया जाए। यदि सरकार आवश्यक समझे तो इस संबंध में नए नियम भी बना सकती है। इस प्रकार विश्वविद्यालयों पर सरकारी नियंत्रण बढ़ाने का प्रयास किया गया।
विश्वविद्यालय की क्षेत्रीय सीमाओं को निर्धारित करने का अधिकार गवर्नर-जनरल को दे दिया गया।
अशासकीय महाविद्यालयों पर सरकार का नियंत्रण और अधिक कड़ा कर दिया गया। 
लॉर्ड कर्ज़न ने कार्यक्षमता और गुणवत्ता बढ़ाने के नाम पर विश्वविद्यालयों पर सरकारी नियंत्रण बढ़ाने का काम किया। इन सब प्रयासों के पीछे उसका वास्तविक उद्देश्य शिक्षित राष्ट्रवादियों की संख्या को कम करना और उन्हें ब्रिटिश सत्ता के लिये प्रतिबद्ध बनाना था।
राष्ट्रवादियों द्वारा इस अधिनियम की तीव्र आलोचना की गई और इसे साम्राज्यवाद को बढ़ावा देने वाले एक कदम के रूप में देखा गया। उन्होंने इसे राष्ट्रवादी भावनाओं का दमन करने वाला अधिनियम माना। इस अधिनियम की गोपाल कृष्ण गोखले द्वारा “राष्ट्रीय शिक्षा को पीछे की ओर ले जाने वाले अधिनियम” के रूप में आलोचना की गई। 
अतः स्पष्ट है कि विश्वविद्यालय अधिनियम भारतीय शिक्षा पद्धति में सुधार के उद्देश्य से नहीं, बल्कि राष्ट्रवादी भावनाओं के दमन और नियंत्रण के लिये पारित किया गया था।
“वास्तव में मैजिनी ने ही इटली के एकीकरण की आधारशिला रखी और इटली की जनता में देश-प्रेम, त्याग और बलिदान के विचार उत्पन्न किये।” इस कथन का परीक्षण करें।
उत्तर :
उत्तर की रूपरेखा-
मैजिनी का संक्षिप्त परिचय दें।
इटली के एकीकरण में मैजिनी और उसकी संस्था यंग इटली के प्रयासों का उल्लेख करें।
निष्कर्ष
इटली के एकीकरण के लिये 1830 ई.तक जितने भी प्रयास किये गए, वे सभी विफल रहे। ऑस्ट्रिया की शक्ति के समक्ष इटली के आंदोलनकारियों को झुकना पड़ा था। इसी दौरान इटली में एक महान व्यक्तित्व मैजिनी का प्रादुर्भाव हुआ, जिसने इटली के राष्ट्रीय जीवन में एक नवीन चेतना का प्रसार किया। 1830 ई.तक मैजिनी इटली के कोयला झोंकने वालों की गुप्त संस्था कार्बोनरी का सदस्य था। क्रांति में भाग लेने के कारण उसे इटली से निष्कासित कर दिया गया था। 
इटली के एकीकरण में मैजिनी के योगदान को निम्नलिखित बिंदुओं के माध्यम से समझा जा सकता है-
कई देशों के भ्रमण के दौरान मैजिनी 1831 ई.में फ्राँस पहुँचा, जहाँ उसने ‘यंग इटली’ नामक एक संस्था की स्थापना की। इस संस्था ने इटली के राष्ट्रीय आंदोलन में जल्द ही कार्बोनरी का स्थान ले लिया। 
यंग इटली को स्वतंत्रतापूर्वक कार्य करने की अनुमति नहीं थी, इसलिये यह भी एक तरह की गुप्त संस्था ही थी, परंतु कार्बोनरी के विपरीत यंग इटली के स्पष्ट उद्देश्य थे और उनकी प्राप्ति के लिये एक सुनिश्चित कार्यक्रम भी था। 
मैजिनी ने यंग इटली को भाईचारा बढ़ाने वाली संस्था के रूप में परिचित करवाया। उसे विश्वास था कि इटली के नवयुवकों में, प्राचीन गौरव और देश-प्रेम की भावना जागृत कर उन्हें स्वतंत्रता प्राप्ति के लिये संगठित किया जा सकता है। मैजिनी का विचार था कि यदि समाज में क्रांति लानी है तो नेतृत्व नवयुवकों के हाथों में दे देना चाहिये। 
मैजिनी ने यंग इटली के माध्यम से इटली की जनता को तीन नारे दिये- ‘परमात्मा में विश्वास रखो’, ‘सब भाइयों को एक साथ मिलाओ’ और ‘इटली को मुक्त करो’। मैजिनी का उद्देश्य स्वतंत्रता, समानता और जन कल्याण पर आधारित राज्य की स्थापना करना था। 
मैजिनी के प्रयासों से कई देशभक्त नवयुवक उसके साथ आ गए। उसने युवकों को सैन्य-प्रशिक्षण दिया। दो वर्षों के अल्प समय में ही यंग इटली के सदस्यों की संख्या लगभग 60 हज़ार हो गई। मैजिनी के नेतृत्व में इटली के नवयुवकों को एक नई दिशा मिली। 
वास्तव में मैजिनी ने इटली के एकीकरण की संभावना को तलाशने का गंभीर प्रयास किया। इंग्लैंड और फ्राँस में भ्रमण के दौरान वह लगातार लिखता रहा और उसने अपने विचारों और विश्वासों को लेखों के माध्यम से जनता तक पहुँचाया। अतः कहा जा सकता है कि इटली के एकीकरण की आधारशिला रखने में मैजिनी की महत्त्वपूर्ण भूमिका थी।
दक्षिण भारत के मंदिर धार्मिक आस्था के केंद्र होने के साथ-साथ जल संरक्षण, कृषि और सिंचाई से भी जुड़े रहे हैं। टिप्पणी करें।
उत्तर :
उत्तर की रूपरेखा-
दक्षिण भारत के मंदिरों द्वारा कृषि एवं सिंचाई के क्षेत्र में किये गए योगदान का बिंदुवार उल्लेख करें।
निष्कर्ष
ऐतिहासिक रूप से दक्षिण भारत में खेतों की सिंचाई पानी के छोटे-छोटे स्रोतों द्वारा की जाती थी। इन सिंचाई संसाधनों के निर्माण और संचालन में मंदिर महत्त्वपूर्ण योगदान देते थे। दक्षिण भारतीय मंदिरों और उनके आस-पास के क्षेत्रों में होने वाली कृषि व सिंचाई के बीच संबंध को निम्नलिखित बिंदुओं के माध्यम से समझा जा सकता है-
प्राचीन काल से भारत के मंदिरों में या उनके आस-पास कुंड या सरोवर के निर्माण की परंपरा रही है, उदाहरण के लिये तमिलनाडु के कुंबकोनम में स्थित महामहम सरोवर। 
ज़्यादातर मंदिरों में पूजा-पाठ की पारंपरिक पद्धति भी यही रही है कि उससे जुड़े जल स्रोत से मंदिरों में स्थापित देवी-देवता का जलाभिषेक किया जाए। 
दक्षिण भारत के लगभग प्रत्येक मंदिर के पास 150-300 गाँवों की ज़मींदारी हुआ करती थी। मंदिर प्रबंधन किसानों को खेती करने के लिये ज़मीन देता था और उपज का एक निश्चित भाग किसान से ले लेता था।
यही मंदिरों की आय का नियमित और महत्त्वपूर्ण साधन था। ये मंदिर अपनी आय का अधिकांश भाग कृषि विकास, सिंचाई योजनाओं तथा अन्य आर्थिक क्रियाओं में निवेश कर दिया करते थे। 
दक्षिण भारत के दो महत्त्वपूर्ण साम्राज्य चोल और विजयनगर दोनों ने ही कृषि कार्यों को बढ़ावा दिया, इसके बावज़ूद दोनों में ही सिंचाई के लिये कोई अलग विभाग नहीं था। यह ज़िम्मेदारी ग्रामीण संगठनों और मंदिरों को दी गई थी। 
मंदिरों में चढ़ावे और दान इत्यादि से प्राप्त होने वाली आय का इस्तेमाल सिंचाई साधनों को विकसित करने और नई ज़मीनों के अधिग्रहण के लिये किया जाता था। इन ज़मीनों को सिंचित कर कृषि के लायक बनाया जाता था। 
मंदिरों द्वारा अधिकृत ज़मीन पर सिंचाई का काम बड़े योजनाबद्ध तरीके से किया जाता था। जिस मंदिर की ज़मीन पर नालों की खुदाई होती थी उस मंदिर को एक एकड़ ज़मीन मुआवज़े के तौर पर दी जाती थी।  
नौवीं शताब्दी में बना तिरुपति मंदिर चढ़ावे के धन का कृषि विकास में उपयोग करने वाले मंदिरों का महत्त्वपूर्ण उदाहरण है। इस मंदिर ने विजयनगर में छोटे-छोटे सिंचाई साधनों को बढ़ावा दिया। 
तिरुपति के पास स्थित कालहस्ती का शैव मंदिर अपने चढ़ावे का इस्तेमाल सिंचाई हेतु नहरों की खुदाई के लिये करता था।
1410 के मैसूर के अभिलेखों से भी गाँवो के संगठनों और मंदिरों के बीच सिंचाई साधनों के निर्माण में सहयोगी होने का उदाहरण मिलता है। 
कृषि योग्य भूमि का विकास दक्षिण भारतीय मंदिरों के अनेक आर्थिक क्रियाकलापों में से एक था। इस प्रकार स्पष्ट है कि दक्षिण भारतीय मंदिरों से जल संरक्षण और सिंचाई की एक देशज परंपरा ऐतिहासिक रूप से जुड़ी हुई है।
किसी भाषा को शास्त्रीय भाषा का दर्जा दिये जाने के लिये कौन-से मानदंड स्थापित हैं ? शास्त्रीय भाषा का दर्जा मिल जाने के पश्चात् किसी भाषा को क्या लाभ प्राप्त होते हैं? 
उत्तर :
उत्तर की रूपरेखा –
भारत की शास्त्रीय भाषाओं का संक्षिप्त परिचय दें।
शास्त्रीय भाषा का दर्जा प्राप्त करने के आवश्यक मानदंडों को बिंदुवार लिखें।
शास्त्रीय भाषा का दर्जा प्राप्त भाषा को मिलने वाले लाभ बताएँ।
कुछ भारतीय भाषाओं की प्राचीन साहित्यिक परंपरा का संरक्षण और संवर्द्धन करने के लिये केंद्र सरकार द्वारा उन्हें ‘शास्त्रीय भाषा’ का दर्जा प्रदान किया जाता है। वर्तमान में भारत की 6 भाषाओं को शास्त्रीय भाषा का दर्जा प्राप्त है। भारत की शास्त्रीय भाषाएँ हैं- तमिल, संस्कृत, तेलुगू, कन्नड़, मलयालम और ओड़िया। किसी भी भाषा को शास्त्रीय भाषा का दर्जा प्रदान करने के लिये सरकार द्वारा निर्धारित कुछ आधिकारिक मानदंडों को पूरा करना आवश्यक होता है। वे मानदंड निम्नलिखित हैं-
उस भाषा में लिखित आरंभिक ग्रंथों का इतिहास लगभग 1500-2000 वर्ष पुराना होना चाहिये।
संबंधित भाषा में प्राचीन साहित्य/ ग्रंथों का एक ऐसा समूह होना चाहिये, जिसे उस भाषा को बोलने वाली पीढ़ियाँ अमूल्य विरासत के रूप में स्वीकार करती हों।
उस भाषा की अपनी मौलिक साहित्यिक परंपरा होनी चाहिये, जो किसी अन्य भाषिक समुदाय द्वारा न ली गई हो।  
शास्त्रीय भाषा और उसका साहित्य, आधुनिक भाषा और साहित्य से भिन्न है, इसलिये शास्त्रीय भाषा और उसके परवर्ती रूपों में विच्छिन्नता हो सकती है। 
शास्त्रीय भाषा का दर्जा प्राप्त होने के पश्चात् केंद्र सरकार उक्त भाषा को निम्नलिखित लाभ प्रदान करती है –
सबंधित भाषा के प्रतिष्ठित विद्वानों को प्रतिवर्ष दो बड़े सम्मान देने की व्यवस्था।
उस भाषा में अध्ययन के लिये उत्कृष्ट केंद्रों की स्थापना।
विश्वविद्यालय अनुदान आयोग (UGC) से आग्रह कर आरंभिक तौर पर केंद्रीय विश्वविद्यालयों में संबंधित भाषा में विशेषज्ञता प्राप्त प्रतिष्ठित शोधार्थियों के लिये शास्त्रीय भाषा की कुछ सीटें आरक्षित करवाना।
जाति प्रथा की बुराइयों को समाप्त करना, महिलाओं की स्थिति में सुधार और आधुनिक शिक्षा प्रणाली का प्रसार ही भारत में 19वीं सदी के सुधारों के प्रमुख स्तंभ थे। टिप्पणी करें।
उत्तर :
उत्तर की रूपरेखा –
19वीं सदी के भारत की सामाजिक परिस्थितियों का संक्षिप्त विवरण दें।
समाज सुधारकों द्वारा जाति प्रथा के विरुद्ध किये गए प्रयासों का उल्लेख करें।
महिलाओं की दशा में सुधार हेतु किये गए प्रयासों का उल्लेख करें।
आधुनिक शिक्षा के प्रसार के लिये किये गए प्रयासों का उल्लेख करें।  
निष्कर्ष
स्वतंत्रता, समानता और बंधुत्त्व के पश्चिमी विचारों ने 19वीं सदी में भारतीय समाज के पुनर्जागरण में महत्त्वपूर्ण भूमिका निभाई थी। तत्कालीन भारतीय समाज में कई रुढ़िवादी धार्मिक और सामाजिक मान्यताएँ प्रचलित थीं, जिनमें से कई बुराई का स्वरूप धारण कर चुकी थीं।  विभिन्न समाज सुधारकों ने इन्ही बुराईयों को समाप्त करने का प्रयास किया। इसके द्वारा न केवल भारतीय समाज जागृत हुआ, बल्कि उसमें राष्ट्रवाद की भावना का भी प्रसार हुआ। 
जाति प्रथा की बुराईयों से संघर्ष-
तत्कालीन समाज में जाति बिना किसी नैतिक आधार के एक विभाजनकारी शक्ति के रूप में विद्यमान थी। राजा राममोहन राय, महादेव गोविंद रानाडे जैसे प्रगतिशील विचारकों तथा  दयानंद सरस्वती ने ब्रह्म समाज, प्रार्थना समाज और आर्य समाज जैसे संस्थानों की स्थापना कर जाति प्रथा का विरोध किया और अंतर्जातीय विवाहों का समर्थन किया।
दयानंद सरस्वती ने “वेदों की ओर लौटो” के नारे के साथ वंश आधारित जाति प्रथा का विरोध किया और वैदिक युग की वर्णाश्रम व्यवस्था की तरह व्यवसाय अनुसार वर्णों पर आधारित सामाजिक व्यवस्था की वकालत की। 
सत्यशोधक समाज की स्थापना करने वाले ज्योतिबा फुले भी एक महान समाज सुधारक थे, जिन्होंने जाति प्रथा का विरोध किया था। 
महिलाओं की स्थिति में सुधार-    
राजा राममोहन राय ने उस समय की सबसे बड़ी सामाजिक बुराई सती प्रथा के विरुद्ध आवाज़ उठाई और उसके विरुद्ध कानून लागू करवाने में सफल हुए। इन्होंने स्त्रियों की शिक्षा के लिये भी अथक प्रयास किये। 
ईश्वरचंद्र विद्यासागर ने न केवल स्त्री शिक्षा के लिये कई स्कूल और कॉलेजों की स्थापना की, बल्कि उन्होंने विधवा पुनर्विवाह का भी समर्थन किया। 
आर्य समाज ने भी स्त्री-पुरुष समानता, स्त्री शिक्षा और विधवा पुनर्विवाह का समर्थन किया।
महिलाओं के कल्याण के लिये कई संस्थाएँ इसी समय अस्तित्व में आईं , जैसे- पंडिता रमाबाई ने मुक्ति मिशन और शारदा सदन की स्थापना की। 
आधुनिक शिक्षा का प्रसार-
राजा राममोहन राय, केशवचंद्र सेन आदि ने भारतीय समाज के लिये आधुनिक अंग्रेज़ी शिक्षा की वकालत की, ताकि भारतीय समाज में एक तर्क आधारित वैज्ञानिक सोच का विकास हो सके।
कई समाज सुधारक स्वयं पश्चिमी शिक्षा प्राप्त थे। अतः उन्हें भारतीय समाज में व्याप्त सभी बुराईयों का एक मात्र हल आधुनिक शिक्षा में दिखाई पड़ता था। 
आर्य समाज ने दयानंद एंग्लो वैदिक विद्यालयों (DAV), विवेकानंद ने रामकृष्ण मिशन और सर सैय्यद अहमद खां ने अलीगढ मुस्लिम यूनिवर्सिटी की स्थापना कर आधुनिक शिक्षा के क्षेत्र में उल्लेखनीय कार्य किया। 
इस प्रकार स्पष्ट है कि 19वीं सदी के सामाजिक सुधारों का मूल आधार जाति प्रथा की बुराईयों की समाप्ति, महिलाओं की दशा में सुधार और आधुनिक शिक्षा के प्रसार में ही निहित था।
भारत में सूखा प्रभावित क्षेत्र कौन से हैं ? सूखे के प्रभाव को कम करने के लिये कौन-से उपाय किये जा सकते हैं?
उत्तर :
उत्तर की रूपरेखा –
सूखे की संक्षिप्त परिभाषा लिखें।
भारत में सूखे से प्रभावित क्षेत्रों का विवरण दें।
सूखे के प्रभाव को कम करने के उपाय बताएँ। 
सूखा उस स्थिति को कहते हैं जब वर्षा आवश्यकता से कम होती है। इस स्थिति में भूमिगत जल का स्तर भी कम हो जाता है और जीवन पर इसका प्रतिकूल प्रभाव पड़ता है। भारत में सूखा दक्षिण-पश्चिम मानसून के कमज़ोर होने से पड़ता है। कम वर्षा या मानसून के अपने निश्चित समय से देरी से आने के कारण सूखे की स्थिति उत्पन्न हो जाती है। 
भारत में सूखे का प्रभाव निम्नलिखित क्षेत्रों में अधिक देखने को मिलता है
राजस्थान में विशेषकर अरावली के पश्चिम का मरुस्थली भाग तथा गुजरात के कच्छ का इलाका अत्यधिक सूखा प्रभावित क्षेत्र हैं। इन इलाकों में वर्षा 9 सेमी. से भी कम होती है।
महाराष्ट्र का पूर्वी भाग- मराठवाड़ा और विदर्भ, आंध्र के कुछ भाग, रायलसीमा का क्षेत्र, कर्नाटक का पठार, तमिलनाडु का उत्तरी भाग व ओडिशा का आंतरिक भाग भी सूखे से प्रभावित रहता है।   
मध्यम सूखा प्रभावित क्षेत्रों में उत्तर प्रदेश के दक्षिणी ज़िले, बुन्देलखंड, कोंकण के अलावा शेष महाराष्ट्र आदि आते हैं। 
सूखे के प्रभाव को कम करने के उपाय 
सूखे से प्रभावित लोगों तथा पशुओं को सुरक्षित स्थान पर पहुँचाकर उनके लिये पेयजल की व्यवस्था और दवाओं का वितरण तथा पशुओं के लिये चारे और जल की व्यवस्था करना आवश्यक है।
भू-जल के अन्य भंडारों की खोज के लिये रिमोट सेंसिंग, उपग्रह से प्राप्त मानचित्रों तथा भौगोलिक सूचना तंत्र आदि तकनीकों का प्रयोग किया जाना चाहिये।
जल संग्रहण के लिये छोटे बांधों का निर्माण किया जाना चाहिये। 
पौधरोपण द्वारा तथा सूखारोधी फसलों की कृषि करके सूखे के प्रभावों को सीमित किया जा सकता है।
सिंचाई के तरीकों में परिवर्तन करके जल के दुरुपयोग को रोकने वाली सिंचाई पद्धतियों, जैसे- ड्रिप सिंचाई, स्प्रिंकलर सिंचाई आदि को अपनाकर जल की बर्बादी को रोका जा सकता है।  
जलवायु परिवर्तन और जल उपभोग में अनियमितता के कारण सूखा लगभग प्रति वर्ष आने वाली आपदा बन गया है। उचित जल-प्रबंधन तकनीकों को अपनाकर और सूखा प्रबंधन के कारगर उपाय करके इस समस्या के प्रभावों को कम किया जा सकता है।
बक्सर के युद्ध का राजनीतिक और सैन्य महत्त्व प्लासी के युद्ध से कहीं अधिक था। टिप्पणी करें।
उत्तर :
उत्तर की रूपरेखा-
प्लासी के युद्ध की प्रवृत्ति का संक्षिप्त विवरण दें।
बक्सर के युद्ध के महत्त्व को बताएँ।
निष्कर्ष
प्लासी का युद्ध 1757 में सिराजुद्दौला और क्लाइव के बीच हुआ था। इस युद्ध में क्लाइव की जीत हुई और मीर जाफर को बंगाल की गद्दी पर बिठाया गया। प्लासी का युद्ध भारत के निर्णायक युद्धों में से एक था, यद्यपि सैन्य दृष्टि से यह एक मामूली-सी झड़प से अधिक कुछ नहीं था। सैन्य इतिहास में भी इसका कोई विशेष महत्त्व नहीं है। इस युद्ध में क्लाइव की विजय नवाब के कर्मचारियों के विश्वासघात का परिणाम थी। 
बक्सर का युद्ध 1764 में लड़ा गया था। इस युद्ध में ब्रिटिश सेना के विरुद्ध अवध के नवाब शुजाउद्दौला की सेना, उसके साथ मुगल सम्राट शाहआलम द्वितीय और बंगाल का नवाब मीर कासिम थे। इस युद्ध में अंततः ब्रिटिश सेना की जीत हुई। बक्सर के युद्ध का महत्त्व निम्नलिखित कारणों से समझा जा सकता है-
इस युद्ध में अंग्रेज़ों ने उत्तर भारत के तत्कालीन सबसे शक्तिशाली नवाब को हराया था। अतः अंग्रेज़ों की यह जीत राजनीतिक दृष्टि से अत्यंत महत्त्वपूर्ण थी।
इस युद्ध के परिणामस्वरूप अंग्रेज़ों का न केवल बंगाल और बिहार पर अधिकार हो गया, बल्कि उनके लिये दिल्ली तक का मार्ग खुल गया।
इस युद्ध के बाद ब्रिटिश सेना पर मुगल सम्राट की निर्भरता और अधिक बढ़ गई। अब वह अंग्रेज़ों से किसी भी प्रकार के समझौते को मानने के लिये विवश था। 
चूँकि मीर कासिम ने शासन में अपनी स्वायत्तता दिखाने का प्रयत्न किया था, इसलिये अंग्रेज़ों ने युद्ध के पश्चात बंगाल के नवाब के अधिकार बिल्कुल सीमित कर दिये थे। 
इस युद्ध के पश्चात् बंगाल और बिहार की दीवानी अंग्रेज़ों को मिल गई थी। अंग्रेज़ों ने बंगाल की लगान-व्यवस्था, उद्योग-धंधों और व्यापार को बहुत हानि पहुँचाई। इस प्रकार आर्थिक दृष्टि से इस युद्ध के नतीज़े भारतीयों के लिये और भी घातक सिद्ध हुए। 
बक्सर के युद्ध के बाद हुई 1765 की संधि ने कंपनी को बंगाल का स्वामी ही बना दिया था। इस प्रकार स्पष्ट है कि बक्सर के युद्ध का महत्त्व प्लासी के युद्ध से कहीं अधिक था।
हिमालय के प्रादेशिक विभाजन को समझाइये। क्या हिमालय पर्वत में उत्थान अब भी जारी है ? तर्क प्रस्तुत करें।
उत्तर :
उत्तर की रूपरेखा- 
हिमालय के प्रादेशिक विभाजन को समझाएँ।
हिमालय के उत्थान के पक्ष में तर्कों को बिंदुवार ढंग से लिखें। 
निष्कर्ष
हिमालय क्षेत्र को चार प्रमुख प्रादेशिक भागों में बाँटा गया है। यह विभाजन घाटियों के आधार पर किया गया है। पश्चिम से पूर्व की ओर इसका विभाजन इस प्रकार है-
पंजाब हिमालय- सिन्धु व सतलुज नदी के मध्य वाले पर्वतीय भाग को पंजाब हिमालय कहते हैं। इसका विस्तार मुख्यतः जम्मू-कश्मीर तथा हिमाचल प्रदेश में है। इस कारण इसे कश्मीर व हिमाचल हिमालय भी कहा जाता है। हिमालय के इस भाग में काराकोरम, लद्दाख, पीरपंजाल, धौलाधार व जास्कर प्रमुख श्रेणियाँ हैं।   
कुमाऊँ हिमालय- यह सतलुज और काली नदी के बीच का क्षेत्र है। इसका पश्चिमी भाग गढ़वाल हिमालय और पूर्वी भाग कुमाऊँ हिमालय है।यह पंजाब हिमालय से अधिक ऊँचा है। नंदादेवी, केदारनाथ, बद्रीनाथ आदि प्रमुख चोटियाँ इसी भाग में हैं। गंगा और यमुना का उद्गम भी यहीं से होता है। 
नेपाल हिमालय-यह काली नदी से तीस्ता नदी तक का विस्तृत लंबा भाग है। इसका अधिकांश हिस्सा नेपाल में स्थित है। हिमालय की सबसे ऊँची चोटियाँ इसी भाग में हैं। माउंट एवरेस्ट , कंचनजंगा, मैकाल, अन्नपूर्णा आदि चोटियाँ इसी भाग में हैं। 
असम हिमालय- तीस्ता से लेकर ब्रह्मपुत्र नदी तक का पर्वतीय भाग इसमें शामिल है। नामचा बरवा, कुला कांगड़ी आदि चोटियाँ इसी भाग में हैं। ब्रह्मपुत्र, लोहित, दिहांग, दिबांग नदियाँ इसी भाग से होकर बहती हैं। 
भूगर्भशास्त्रियों के अनुसार हिमालय का उत्थान लगभग 12 करोड़ वर्ष पूर्व शुरू हुआ था और इसके उत्थान की यह प्रक्रिया अब भी जारी है। इसके समर्थन में निम्नलिखित तर्क महत्त्वपूर्ण हैं-
हिमालयी क्षेत्र में लगातार भूकंपीय गतिविधियों का होना इस बात का प्रमाण है कि इस पर्वत श्रृंखला में अब तक समस्थितिक संतुलन (Isostatic equllibrium) स्थापित नहीं हो पाया है और यह ऊपर उठ रहा है।
हिमालय से निकलने वाली ज़्यादातर नदियाँ अभी तक अपनी युवावस्था में ही हैं। ये भी हिमालय के उत्थान को प्रमाणित करती हैं।
तिब्बत की कई झीलों का तल भी समय के साथ ऊपर उठा है।
प्लेट विवर्तनिकी (plate tectonics) के अनुसार भारतीय प्लेट अब भी यूरेशियाई प्लेट की ओर गतिमान है, इसके कारण हिमालय में वलन की प्रक्रिया अब भी जारी है। 
भारतीय सर्वेक्षण विभाग के अनुमान के अनुसार हिमालय का उत्थान प्रत्येक 100 वर्षों में 20 सेमी. तक हो रहा है। विभिन्न वैज्ञानिक विधियों द्वारा हिमालय के विभिन्न भागों की ऊँचाई ज्ञात करने से संबंधित प्रयासों से यही प्रमाण मिलता है कि हिमालय पर्वत में उत्थान की प्रक्रिया अब ही जारी है।
कर्नाटक संगीत की प्रमुख विधाओं पर चर्चा करें। क्या हिंदुस्तानी और कर्नाटक संगीत में कुछ समानताएँ भी हैं?
उत्तर :
उत्तर की रूपरेखा-
कर्नाटक संगीत का संक्षिप्त परिचय।
कर्नाटक संगीत की प्रमुख विधाएँ लिखें।
कर्नाटक और हिंदुस्तानी संगीत में समानताएँ लिखें।
कर्नाटक संगीत शास्त्रीय संगीत की दक्षिण भारतीय शैली है। यह संगीत अधिकांशतः भक्ति संगीत के रूप में होता है और इसके अंतर्गत अधिकतर रचनाएँ हिन्दू देवी-देवताओं को संबोधित होती हैं। तमिल भाषा में कर्नाटक का आशय प्राचीन, पारंपरिक और शुद्ध से है। कर्नाटक संगीत की मुख्य विधाएँ निम्नलिखित हैं- 
अलंकारम- सप्तक के स्वरों की स्वरावलियों को अलंकारम कहते हैं। इनका प्रयोग संगीत अभ्यास के लिये किया जाता है। 
लक्षणगीतम्- यह गीत का एक प्रकार है जिसमें राग का शास्त्रीय वर्णन किया जाता है। पुरंदरदास के लक्षणगीत कर्नाटक में गाए जाते हैं। 
स्वराजाति- यह प्रारंभिक संगीत शिक्षण का अंग है। इसमें केवल स्वरों को ताल तथा राग में बाँटा जाता है। इसमें गीत अथवा कविता नहीं होते।
आलापनम्- आकार में स्वरों का उच्चारण आलापनम् कहलाता है। इसमें कृति का स्वरूप व्यक्त होता है। इसके साथ ताल-वाद्य का प्रयोग नहीं किया जाता।
कलाकृति, पल्लवी- कलाकृति में गायक को अपनी प्रतिभा दिखाने का पूर्ण अवसर मिलता है। द्रुत कलाकृति और मध्यम कलाकृति इसके दो प्रकार हैं। पल्लवी में गायक को राग और ताल चुनने की छूट होती है। 
तिल्लाना- तिल्लाना में निरर्थक शब्दों का प्रयोग होता है। इसमें लय की प्रधानता होती है। इसमें प्रयुक्त निरर्थक शब्दों को ‘चोल्लुक्केट्टू’ कहते हैं।
पद्म, जवाली- ये गायन शैलियाँ उत्तर भारतीय संगीत की विधाएँ- ठुमरी, टप्पा, गीत आदि से मिलती-जुलती हैं। ये शैलियाँ सुगम संगीत के अंतर्गत आती हैं। इन्हें मध्य लय में गाया जाता है। पद्म श्रृंगार प्रधान तथा जवाली अलंकार व चमत्कार प्रधान होती है। 
भजनम्- यह गायन शैली भक्ति भावना से परिपूर्ण होती है। इसमें जयदेव और त्यागराज आदि संत कवियों की पदावलियाँ गाई जाती हैं। 
रागमालिका- इसमें रागों के नामों की कवितावली होती है। जहाँ-जहाँ जिस राग का नाम आता है, वहाँ उसी राग के स्वरों का प्रयोग होता है, जिससे रागों की एक माला सी बन जाती है।
हिंदुस्तानी और कर्नाटक संगीत के बीच समानताएँ- 
दोनों ही शैलियों में शुद्ध तथा विकृत कुल 12 स्वर लगते हैं। 
दोनों शैलियों में शुद्ध तथा विकृत स्वरों से थाट या मेल की उत्पत्ति होती है। 
जन्य-जनक का सिद्धांत दोनों ही स्वीकार करते हैं। 
दोनों ने संगीत में तालों के महत्त्व को स्वीकार किया है। 
दोनों के गायन में आलाप तथा तान का प्रयोग होता है। 
इस प्रकार स्पष्ट है कि इन दोनों संगीत शैलियों के मूल सिद्धांतों में अंतर नहीं है।
दादाभाई नौरोजी की भूमिका को मात्र उनके राजनीतिक योगदान की परिधि में नहीं बाँधा जा सकता। टिप्पणी करें।
उत्तर :
उत्तर की रूपरेखा –
दादाभाई नौरोजी का व्यक्तिगत परिचय दें।
उनके राजनीतिक योगदान का संक्षिप्त विवरण दें। 
राजनीति के अतिरिक्त उनके विभिन्न विचारों और प्रयासों का उल्लेख करें।
निष्कर्ष
दादाभाई नौरोजी एक महान व्यक्ति, कानून-निर्माता, विचारक, उद्योगपति और राजनीतिज्ञ थे। उनका जीवन कर्तव्य के प्रति समर्पण की एक गौरवशाली गाथा था। उनका मानना था कि राजनीतिक सत्ता का वास्तविक आधार कठोर बल नहीं, बल्कि न्याय तथा ह्रदय और भावनाओं का सम्मिलन है । संसदीय लोकतंत्र में उनका दृढ़ विश्वास था। 
ब्रिटिश सरकार को भारत के मामलों की सही जानकारी देने के लिये उन्होंने 1867 में लंदन में ईस्ट इंडिया एसोसिएशन की स्थापना की। 1892 में लिबरल पार्टी के उम्मीदवार के रूप में ब्रिटिश हाउस ऑफ कॉमंस में चुनाव जीतने वाले वे पहले भारतीय बने। भारतीय सिविल सेवा की परीक्षा इंग्लैंड के साथ-साथ भारत में भी करवाने का प्रस्ताव ब्रिटिश हाउस ऑफ कॉमंस में उनके ही प्रयासों से पारित हुआ। कालांतर में उन्होंने भारतीय राष्ट्रीय कांग्रेस के अधिवेशनों की भी अध्यक्षता की। 
दादाभाई नौरोजी को भारतीय परिप्रेक्ष्य में उनकी राजनीतिक गतिविधियों के साथ-साथ भारतीय समाज और नागरिकों के लिये किये गए अन्य प्रयासों के लिये भी जाना जाता है –
दादाभाई नौरोजी ने पश्चिमी उदार शिक्षा ग्रहण की थी, अतः उन्होंने भारत के लिये भी पश्चिमी शिक्षा प्रणाली की वकालत की।
उन्हें जातीय प्रतिबंधों में विश्वास नहीं था। वे महिला शिक्षा के भी समर्थक थे। उन्होंने महिलाओं और पुरुषों के लिये समान कानूनों का समर्थन किया था। 
वे पारसी धर्म को मानने वाले थे, परंतु उनका दृष्टिकोण कैथोलिक था। उन्होंने अपनी पुस्तक “द ड्यूटीज़ ऑफ द जोरोस्ट्रियंस” में विचार, भाषण और कार्य की शुद्धता की आवश्यकता पर बल दिया। 
वे प्रगतिशील विचारों वाले एक प्रखर राष्ट्रवादी थे। यद्यपि वे स्वदेशी के समर्थक थे, परंतु देश में प्रमुख उद्योगों की स्थापना के लिये आवश्यक मशीनीकरण का भी उन्होंने समर्थन किया। 
भारत के आर्थिक शोषण पर उनके शोध को सर्वाधिक महत्त्वपूर्ण योगदान के रूप में स्मरण किया जाता है। अपनी पुस्तक “पॉवर्टी एंड अनब्रिटिश रूल इन इंडिया” में उन्होंने यह बतलाया कि भारत की गरीबी का कारण ब्रिटेन की ओर होने वाला भारत का “धन-निष्कासन” है। 
इस प्रकार उनके लंबे और प्रतिष्ठित जीवन की दो सर्वाधिक महत्त्वपूर्ण विशेषताएँ विदेशों में भारत के हितों की लगातार रक्षा करना और सार्वजनिक संवाद को आकार देने के लिये सांख्यिकी का प्रयोग करना आज भी प्रासंगिक है। सही मायने में वे भारतीय राष्ट्रवाद के पथ-प्रदर्शक थे। इसलिये कृतज्ञ भारतीय राष्ट्र आज भी उन्हें “ग्रैंड ओल्ड मैन ऑफ इंडिया” के रूप में याद करता है।